Jisọsu kfugelewho iwhe ono,
l'ookfu,
ọ tụgbua jeshia Jerúsalẹmu l'ooje.
Ọ byarwudelewho l'ugvu ọbu l'eekuje Ólivu bụ iya bụ lẹ mgboro Betuféji mẹe Bétani,
o zhia ndu l'etso ụzo iya ụmadzu labọ sụ whẹ:
“Unu bahụ lẹ mkpụkpu ono dụ unu l'iwhu.
Unu rwulewho l'ọnuzo e shi abahụ l'ime mkpụkpu ono bẹ unu l'a-whụa nwa nkakfụ-ịgara,
e liberu elibe l'ẹka ono l'ọ tọko dụbua onye nọkojeru iya l'eli.
Unu tọta iya kpụta bya ẹka-a.
Nteke bụ l'ọ dụ onye jịru unu sụ:
‘?Unu kwoberu gụnu atọta iya?’
Unu asụ onye ọbu lẹ mkpa iya dụ Onye-Nwe-Ọha.”
Ọo ya bụ,
ndu ozhi ono,
e zhiru ozhi ono tụgbua rwua,
ọ bụleruwho lẹge o kfuru iya bụ lẹge ọ dụ.
Whẹ tọtadelewho nwa nkakfụ-ịgara ono,
ndu nwe iya nụ sụ whẹ:
“?Unu kwoberu gụnu atọta nkakfụ-ịgara ono?”
Whẹ sụ whẹ:
“Mkpa iya dụ Onye-Nwe-Ọha.”
Whẹ kpụta nkakfụ-ịgara ono kpụtaru Jisọsu,
bya achịta-gee uwe ugwẹhu whẹ wukobe l'eli iya,
yetaru Jisọsu ẹka,
ọ nọdu iya anọdu l'eli.
O jedelewho,
ndu madzụ l'atụsakaa uwe whẹ l'echi-ụzo.
O rwukubedelewho Jerúsalẹmu ntse l'eweze ugvu Ólivu,
iwhe bụkota igweligwe ndu l'etso iya telahaa ẹswa,
echi mkpu aja Chileke l'eze iwhe ono,
kpọru gẹ l'aa-nọ atụ ọnu iya,
o meru whẹ whụkota.
Whẹ sụ:
“Onye Chileke gọru ọnu-ọma nụ bẹ eze ono bụ,
mbụ onye ono,
Onye-Nwe-Ọha zhiru t'ọ bya.
Tẹ nchị dụ ndoo l'imigwe,
t'ugvu dụru Chileke,
bụ Ọkalibe-Kangokotaru-Nu.”
Ndu Fárisii lị l'igweligwe ndu ono sụ Jisọsu:
“O-zhi-iwhe ?ti gbochidu ndu ono l'etso ụzo ghu nchị.”
Ọ sụ whẹ:
“Iwhe mu l'ekfuru unu bụ lẹ ndu-a -nozhiwaa ndoo,
ẹwhuru,
dụ l'alị echilahaa mkpu ọbu l'onwiya.”
Jisọsu rwudelewho Jerúsalẹmu,
ọ bya apalia ẹnya lee ya,
ọ ryashịa ẹkwa iya sụ:
“Gụbe Jerúsalẹmu nggẹ l'ị madụru-a iwhe l'e-me tẹ nchị dụ ghu ndoo ntaa,
ọle ntaa b'e domiru iya t'ẹnya ghu ba awhụ iya.
Nkele ọo zhiawho ujiku lanụ bẹ ndu ọhogu ghu l'a-fụru ghu gvuwhe ghu ose ọgu mgburumgburu,
gvuwhe ghu ịga nowhee ghu mgburumgburu.
Whẹ eshi l'ẹka lile ekpo rwuturwutu bya eripyabe ghu,
whẹ egbushia gụ l'ụnwu ghu ono,
kụru ghu l'ime tsụa unu ọtsu ẹkfu.
Ọhogu ghu ta ahakwa ẹwhuru lanụ t'o kpokfuru ibe iya l'eli ghu,
o nokwanu nkele ị tị madụ nteke a byarụ ghu adzọta.”